
Félfolyamatos neutrális hidrolitikus eljárás fejlesztése PET kémiai újrahasznosítására

A polietilén-tereftalát [PET] ipari méretben megvalósult újrahasznosítása nagyrészt a mechanikai újrahasznosítási technológiákra épít [1]. A technológia nehezen vagy nem képes szennyezettebb hulladékáramokat feldolgozni, ezeknél a kémiai újrahasznosítás lehet a megoldás. Ennek során a polimerből értékes bomlástermékeket nyerünk, például a monomereket, amikből friss polimer szintetizálható. A PET esetében a hidrotermális bontás egy még nem kellőképpen kidolgozott, de nagy potenciállal rendelkező technológiai csoportot alkot. A víz alkalmazása zöld, olcsó, egyszerűen kezelhető közeget jelent, de az irodalomban fellelhető hidrolitikus eljárásokkal elérhető termelékenység és terméktisztaság sok esetben elmarad a rivális technológiákétól.
Munkámban a PET neutrális hidrolízisét vizsgáltam saját fejlesztésű félfolyamatos készülékünkben. A polimer felett folyamatosan cserélődő víz elősegíti a reakció előrehaladását a termékek folyamatos eltávolításán keresztül. A hidrolízist a 250-300°C-os hőmérséklet-tartományban, 10-30 MPa nyomáson vizsgáltam, az alapanyag teljes konverziójához 14-35 perc szükséges. A pH szabályzásán keresztül stabilizált atmoszférikus oldatból a termék TPA kinyerése savadagolást követő szűréssel megvalósítható, a preparatív hozam 76-100% között alakult. A hőmérséklet emelése kisebb reakcióidő mellett magasabb preparatív hozamot eredményez. A preparatív termék TPA NMR spektrumában nem kvantitatívan meghatározható a szennyezők mennyisége.
A folyamat lefutását frakcionált mintavételt követő folyadékkromatográfiás vizsgálattal végeztem. Míg a nyomás nem fejt ki szignifikáns hatást a folyamatra a 10-30 MPa-os tartományban, a hőmérséklet növelése gyorsítja a reakciót. A TPA készülék végén tapasztalható koncentrációprofilja kvalitatívan változik a vizsgálati tartományban. Ennek okát tartózkodási idő-eloszlás mérések segítségével vizsgáltam. Az eloszlást NaCl oldatát, mint nyomjelzőt használva mértem; a kapott eloszlást a bontási kísérletekkel összehasonlítva megállapítható, hogy a hőmérséklet emelésével fokozatosan a TPA kimosódása válik a domináns, sebességmeghatározó részlépéssé. Ennek eredményeképpen a hőmérséklet 285°C fölé emelése nem gyorsítja számottevően a teljes bontási folyamat lefutását.
A készüléket 20-szoros méretnövelésnek vettettem alá, hogy a reaktor belsejében megismerhető legyen a fázisok viselkedése a bontási folyamat befagyasztásával.
[1] Plastics Europe: The circular economic for plastics. An European overview



